अनिश्चयों और अस्थिरताओं का अतिक्रमण कर कुछ निश्चयों व स्थिरताओं को रच पाना आसान नहीं होता। उसे रचे जाने के लिए खुद को दांव पर लगाना होता है। खुद को दांव पर लगाए बिना कुछ भी रच पाना मुमकिन भी कहाँ होता है और प्रेम भी तभी संभव हो पाता है। संभव-असंभव की जटिलताओं से शीघ्र ही मुक्त होकर हम एक आसान जीवन की राह चुन लेते हैं। बहुत आगे जाकर भी हममें तब तक स्मृति में बचे समय की ओर लौटने की आकांक्षा पैदा नहीं होती जब तक हमारा जीवन सुविधाजनक रास्तों पर चलता जाता है। वह अतीत जिसमें हमारा शामिल होना सचमुख सुखप्रद है, हमें याद भी नहीं आता। जब जिंदगी घूम-फिरकर उस एक जगह हमें स्थगित कर देती है जहाँ कभी हमने किसी को यूँ ही उसकी नियति पर छोड़ दिया था, तब जाकर हम उस निपट सच्चाई से रूबरू हो पाते हैं जहाँ वंचनाओं, उपेक्षाओं, अकेलेपन से अभिशप्त जीवन के बादल हमें घेरे हुए हैं।